Otsustamaks, kas turgu valitseva seisundiga ettevõtja selliste hinnaalanduste või tulemustasude korra puhul, mis ei kujuta endast eranditult müügimahuga seotud koguselisi hinnaalandusi või tulemustasusid ega püsikliendi soodustusi, kuna see kord ei sisalda ühtegi teise lepingupoole kohustust katta oma vajadusi täielikult või teatavas osas turgu valitseva seisundiga ettevõtjalt kaupu ostes, tuleb hinnata asjaolusid, eeskätt hinnaalanduste või tulemustasude rakendamise tingimusi ja korda. Kõigepealt tuleb kontrollida, kas need on väljatõrjuva mõjuga, st kas nad ise teevad raskemaks või muudavad ise võimatuks esiteks turgu valitseva seisundiga ettevõtja konkurentide pääsemise turule ja teiseks nende teistel lepingu pooltel mitme tarneallika või kaubanduspartneri vahel valimise. Edasi tuleb uurida, kas hinnaalanduste tegemine või tulemustasude maksmine on objektiivselt majanduslikult õigustatud. Nimelt on ettevõtjal lubatud tõendada, et tema tulemustasu korra väljatõrjuv mõju on majanduslikult õigustatud.

Väljatõrjuv mõju võib tuleneda eesmärgistatud hinnaalandustest või tulemustasudest, st sellistest hinnaalandustest või tulemustasudest, mille tegemine või maksmine on seotud isikustatult määratletud müügieesmärkide täitmisega, kuna tulemustasu määr sõltub iga lepingupoole jaoks turgu valitseva seisundiga ettevõtja kaupade ostu- või müügikäibe muutumisest teataval kindlal perioodil.

Teiste lepingupoolte seotus turgu valitseva seisundiga ettevõtjaga ning teistele lepingupooltele avaldatav surve võivad olla eriti tugevad selle ettevõtja kaupade kogukäibele kohaldatavate hinnaalanduste või tulemustasude puhul, st kui need hinnaalandused või tulemustasud ei vasta mitte üksnes nimetatud kaupade ostu või müügi kasvule arvessevõetaval perioodil, vaid hõlmavad kõiki neid oste või müüke. Sel viisil võivad turgu valitseva seisundiga ettevõtja kaupu puudutava käibe suhteliselt väikesed muutused nii üles- kui allapoole teisi lepingupooli ebaproportsionaalselt mõjutada. Nii on see siis, kui eesmärkide saavutamisega tõuseb tasu, mida makstakse nende kaupade müügilt või ostult kogu kõnealuse perioodi jooksul, mitte aga ainult nendelt müükidelt või ostudelt pärast nimetatud eesmärkide täitmist. Tasu tõstetud määra progresseeruval laadil on seega väga tuntav mõju tasu piiridele, kusjuures radikaalselt mõjutab tulemustasu määra saadud käibe teatav vähenemine.

Surve, mida selliseid hinnaalandusi tegev või tulemustasusid maksev turgu valitseva seisundiga ettevõtja oma lepingupooltele avaldas, tugevneb veelgi, kui kõnealusel ettevõtjal on palju suurem turuosa kui tema konkurentidel. Neil asjaoludel on selle ettevõtja konkurentidel eriti raske kogukäibel põhinevaid hinnaalandusi või tulemustasusid üle pakkuda. Turgu valitseva seisundiga ettevõtja on turul oma märkimisväärselt suurema turuosa tõttu üldiselt möödapääsmatu kaubanduspartner. Sellise ettevõtja poolt kogukäibe alusel tehtud hinnaalandused või makstavad tulemustasud on üldiselt tervikuna suuremad kui tema konkurentide parimad pakkumised. Turgu valitseva seisundiga ettevõtja lepingupartnerite enda poole võitmiseks või neilt piisava mahuga tellimuste saamiseks peaksid kõnealused konkurendid pakkuma neile selgelt kõige suuremaid hinnaalandusi või kõige kõrgemaid tulemustasusid.

Turgu valitseva seisundiga ettevõtja poolt rakendatud hinnaalanduste või tulemustasude korra majandusliku õigustatuse hindamine toimub kõigi asjas esinevate asjaolude alusel. Tuleb kindlaks teha, kas sellise korra konkurentsile kahjulik väljatõrjuv mõju võib olla tasakaalustatav või isegi tõhususest tulenevate eelistega ületatav, millest võidab samuti tarbija. Kui selle korra väljatõrjuv mõju ei ole seotud eelistega konkurentsile ja tarbijale või kui see mõju ületab seda, mis on vajalik niisuguste eeliste saavutamiseks, tuleb seda korda käsitleda kuritarvitavana.

(vt punktid 65, 67–75, 86)